3 verdagtes in VBS-skandaal geïdentifiseer | Netwerk24
3 verdagtes in VBS-skandaal geïdentifiseer
Deur Llewellyn Prince 15 Augustus 2018 14:54
Drie mense is tot dusver geïdentifiseer as verdagtes in die VBS Mutual Bank-skandaal waarby sowat R311 miljoen betrokke is.
Só het lt.genl. Godfrey Lebeya, nasionale Valke-hoof, Woensdag in die parlement gesê oor die saak waaroor vyf verskillende klagte reeds by die polisie aanhangig gemaak is.
Volgens Lebeya ondersoek die Valke die saak nadat tien munisipaliteite in Limpopo die geld, ten spyte van opdragte van die tesourie om dit nie te doen nie, by die bank belê het. Die beleggings was ook strydig met die Wet op Munisipale Finansiële Bestuur.
Volgens Lebeya duur die Valke-ondersoek nog voort, maar verslae is al van die Reserwebank en die provinsiale tesourie van Limpopo rakende hul ondersoeke na die beleggings ontvang.
Hy wou nie die verdagtes se name bekend maak nie, behalwe om te sê dat 'n opsomming van die betrokke mense en maatskappye reeds uit die betrokke verslae en die saakdossier saamgestel is.
"Bankrekeningprosesse is ook steeds vir oorweging deur die relevante instellings aan die gang," het Lebeya gesê.